Dobry tydźeń je mjeztym wustajeńca z twórbami Carla Lohsy w Kontaktnym běrowje Swobodneho stata Sakskeje w čěskej stolicy přistupna, z kotrejž prezentuja so Biskopicy hač do kónca nowembra. W tym zwisku přebywaše tež hospodarska delegacija města tydźenja srjedu a štwórtk w Praze.
Biskopicy (SN/at). Kulturny event w Serbskim seminarje bě takrjec nastork za hospodarske aktiwity Biskopičanow. Pod nawodom wyšeho měšćanosty prof. dr. Holma Großa (njestronjan) porěčachu z předewzaćelemi z Hamburga, ródneho města Lohseho, kaž tež ze zastupjerjemi Němsko-Čěskeje industrijneje a wikowanskeje komory, kaž měšćanske zarjadnistwo zdźěla. Wulkopósłanc ZRN w Čěskej republice dr. Christoph Israng přija delegaciju ze zapadołužiskeje komuny. A na programje stejachu dale rozmołwy na kromje Hamburgskeho přistawoweho wječorka, zetkanja Hamburgskeho, čěskeho a słowakskeho transportneho a logistikoweho hospodarstwa.
Rakecy (JK/SN). Zo je hospodarska situacija mnohich gmejnow we wjesnej kónčinje najebać pozitiwne hospodarske wuwiće Němskeje jara napjata, nazhonichu Rakečanscy gmejnscy radźićeljo na swojim wčerawšim posedźenju dosć jasnje. Byrnjež zjawny dźěl posedźenja dołho njetrał, je nazornje pokazał, zo ma gmejna hišće wjele nadawkow spjelnić. Zaměrowe dojednanja ze susodnymaj gmejnomaj Njeswačidłom a Bóšicami k wutworjenju městneje škričkoweje stacije su jedyn ze zakładow, zaručić w napjatych a kritiskich situacijach wěstotu a škit wobydlerjow a jich wuchowanje. Hižo loni běchu so mjenowane tři gmejny na to dojednali, přepodać Njeswačanskej gmejnje nawod tajkeje centrale. Ta ma nadawk, w situacijach, kotrež potrjechja wulke dźěle Sakskeje, koordinować w tychle třoch komunach škitne naprawy a postupowanje wuchowanskich a škitnych mocow. Wohnjowe wobory deleguja zastupjerja swojeje wobory, kotryž wosebje derje kónčinu a wotpowědne zwiski znaje. Tak je zaručene, zo stej w napjatej situaciji wěstota a pomoc zawěsćenej.
Łaz (AK/SN). Wot klětušeho płaća we Łazowskej gmejnje wyše sadźby za dawki. Ležownostny dawk A za ratarske a lěsniske płoniny zwyši so wot 300 na 310 procentow, dawk B za wobtwarjene ležownosće wot 405 na 425 proc. a přemysłowy dawk wot 380 na 400 proc. To je tamniša gmejnska rada na swojim zašłym posedźenju z wosom přihłosowanjemi, pjeć přećiwnymi a jednym wzdatym hłosom wobzamknyła. Ze zwyšenjom dawkowych sadźbow nadźija so gmejna 75 000 eurow wjace dochodow. Wone rozrostu potom wot cyłkownje 1,48 milionow na 1,55 milionow eurow.
Pozadk wobzamknjenja je napjate hospodarske połoženje gmejny Łaz. Klětu dyrbi wona kredit wzać, zo móhła wšitke trěbne inwesticije zwoprawdźić. „Za to pak dyrbimy wšitke móžnosće dochodow wučerpać“, rozłoži wjesnjanosta Thomas Leberecht (CDU). „To jenož njewoznamjenja, zo dawkowe sadźby zwyšimy. Runje tak dyrbimy popłatki za zarjadniske posłužby a za wužiwanje gmejnskich rumnosćow přiměrić, z čimž budźemy so tohorunja bórze zaběrać dyrbjeć.“
Čorny Chołmc (SN). Po lětušich Krabatowych swjedźenskich hrach dožiwi Čornochołmčanski Krabatowy młyn sobotu, 27. oktobra, dalši wulki wjeršk. Tam chcedźa tradicionalny serbski kwas předstajić. Wot Załožby za serbski lud podpěrane zarjadowanje organizujetej wjesna drastowa skupina a Krabatowy młyn.
Zhromadne dźěło sylnić
Mlynky. Rěče narodnych mjeńšin w zjawnosći je ćežišćo 21. seminara dźěłoweje skupiny słowjanskich mjeńšin Federalistiskeje unije europskich narodnych mjeńšin FUEN, kotryž su dźensa w madźarskim Mlynky zahajili. Serbow zastupuje mjez druhim Bjarnat Cyž. Hač do njedźele chcedźa wo zlěpšowanju situacije mjeńšin a wo sylnjenju zhromadneho dźěła na europskej runinje debatować.
Sobudźěłaćerja suspendowali
Rózbork. Wysoka šula sakskeje policije w Rózborku tuchwilu wumjetowanja přećiwo sobudźěłaćerjej manipulowanja dla pruwuje. Muža su mjeztym ze słužby wuwjazali. Přećiwo njemu su chłostanske jednanje a interne disciplinarne jednanje zahajili, kubłanišćo policije zdźěla. Wumjetuja jemu, zo je wobsahi a wuslědki klawsury studentam dale dawał.
Za wjace pólskich studowacych
Pokradnjeny Mercedes namakali
Bórkhamor. Kedźbliwy wobydler je zawčerawšim w Bórkhamorje policiju alarmował. Blisko pohrjebnišća steješe slěbrobarbny Mercedes ze Stuttgartskim čisłom, wot šofera pak ničo widźeć njebě. Wobsadka Wojerowskeho policajskeho rewěra na to zwěsći, zo jedna so dokładnje wo te awto, kotrež bě něchtó w nocy na minjenu póndźelu w hessenskim Usingenje pokradnył. Ciwilni slědźerjo kriminalneje a zwjazkoweje policije běchu wjace hač 100 000 eurow drohe jězdźidło póndźelu dopołdnja na zwjazkowej dróze B 156 pola Hamora přesćěhowali. Njeznaty wodźer pak so z wjacore stow PS sylnym awtom do směra na Běłu Wodu zminy. Čehodla je njeznaty paduch Mercedes nětko njedaloko braniborskeje hranicy stejo wostajił, njeje znate. K jeho wosobje tež žane informacije njepředleža.
Policija je Mercedes GLC AMG zawěsćiła a wotwjezła. Kriminalni technikarjo w jězdźidle za kmanymi slědami pytachu. Po zakónčenju přepytowanjow móže sej wobsedźer swój wóz w Hornjej Łužicy zaso wotewzać.
Žitawa (UM/SN). Betonowy stołp a jón wobdawaca škitna plasta stej hižo lěpše časy dožiwiłoj. Wjedro, ale tež čłowjeska namóc su čorno-čerwjeno-žołtym stołpam při nasypje bjezposrědnje nad Nysu lětdźesatki škodźałoj. Nětko je načasu, zo dyrbja swoje městno wopušćić, wšako „naslědnicy“ hižo čakaja.
szl_Latn ces_Latn szl_Latn pol_Latn pol_Latn szl_Latn szl_Latn szl_Latn mlt_Latn bos_Latn szl_Latn sot_Latn pol_Latn pol_Latn szl_Latn